Document ID: 32013R0545

KOMISJONI MÄÄRUS (EL) nr 545/2013,
14. juuni 2013,
millega muudetakse Euroopa Parlamendi ja nõukogu määruse (EÜ) nr 1334/2008 I lisa seoses lõhna- ja maitseainega 3-atsetüül-2,5-dimetüültiofeen
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1334/2008 (mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ), (1) eriti selle artikli 11 lõiget 3,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 6,
ning arvestades järgmist:
(1)
Komisjoni rakendusmäärusega (EL) nr 872/2012 (3) on vastu võetud lõhna- ja maitseainete loetelu, mis on esitatud määruse (EÜ) nr 1334/2008 I lisa A osas.
(2)
Kõnealust loetelu võib ajakohastada vastavalt määruses (EÜ) nr 1331/2008 osutatud üldmenetlusele kas komisjoni algatusel või pärast liikmesriigi või huvitatud isiku taotluse esitamist.
(3)
Lõhna- ja maitseaine 3-atsetüül-2,5-dimetüültiofeen (FL-nr 15.024) on kantud loetelusse hindamisel oleva lõhna- ja maitseainena, mille kohta tuleb esitada täiendavad teaduslikud andmed. Taotleja on sellised andmed esitanud.
(4)
Euroopa Toiduohutusamet hindas esitatud andmeid ning jõudis 2013. aasta 15. mail järeldusele, et 3-atsetüül-2,5-dimetüültiofeen on mutageenne nii in vitro kui ka in vivo meetodi puhul, mistõttu selle kasutamine lõhna- ja maitseainena on tervisele ohtlik (4).
(5)
Seega ei vasta 3-atsetüül-2,5-dimetüültiofeeni kasutamine määruse (EÜ) nr 1334/2008 artikli 4 punktis a sätestatud lõhna- ja maitseainete kasutamise üldistele kasutustingimustele. Sellest tulenevalt tuleks kõnealune aine inimeste tervise kaitsmise huvides loetelust viivitamata eemaldada.
(6)
Komisjon peaks terviseohtu põhjustava aine eemaldamiseks liidu loetelust kasutama kiirmenetlust.
(7)
Määruse (EÜ) nr 1334/2008 artikli 30 kohaselt võib lõhna- ja maitseaineid, mis ei ole kantud liidu loetellu, sellisena turule viia ja toidus kasutada kuni 22. oktoobrini 2014. Seda üleminekuperioodi ei tuleks kohaldada 3-atsetüül-2,5-dimetüültiofeeni suhtes.
(8)
Tänu sellele, et 3-atsetüül-2,5-dimetüültiofeeni on igal aastal lisatud Euroopa Liidu toiduainetele väga väikese kasutustasemega ja väikeses üldkoguses, ei tekita kõnealuse aine olemasolu toidus kohest ohtu tervisele. Võttes arvesse ka tehnilisi ja majanduslikke põhjusi, tuleks seetõttu kehtestada üleminekuperiood lõhna- ja maitseainet 3-atsetüül-2,5-dimetüültiofeeni sisaldava toidu suhtes, mis on viidud turule või kolmandatest riikidest liitu teele saadetud enne käesoleva määruse jõustumist.
(9)
Määrust (EÜ) nr 1334/2008 tuleks seepärast vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1334/2008 I lisa A osa muudetakse käesoleva määruse lisa kohaselt.
Artikkel 2
1. Keelatakse lõhna- ja maitseaine 3-atsetüül-2,5-dimetüültiofeeni turuleviimine lõhna- ja maitseainena ning kõnealuse aine kasutamine toidus või toidu pinnal.
2. Keelatakse lõhna- ja maitseainet 3-atsetüül-2,5-dimetüültiofeeni sisaldava toidu turuleviimine.
3. Keelatakse lõhna- ja maitseaine 3-atsetüül-2,5-dimetüültiofeeni import lõhna- ja maitseainena ning lõhna- ja maitseainet 3-atsetüül-2,5-dimetüültiofeeni sisaldava toidu import.
Artikkel 3
1. Erandina artikli 2 lõikest 2 võib lõhna- ja maitseainet 3-atsetüül-2,5-dimetüültiofeeni sisaldavat toitu, mis on seaduslikult turule viidud enne käesoleva määruse jõustumiskuupäeva, turustada kuni sellise toidu tarvitamise lõpptähtpäeva või minimaalse säilivusaja lõpuni.
2. Artiklit 2 ei kohaldata lõhna- ja maitseainet 3-atsetüül-2,5-dimetüültiofeeni sisaldavate toidusaadetiste suhtes, mille puhul sellise toidu importija suudab tõendada, et toit on lähetatud asjaomasest kolmandast riigist, ning see on liitu teele saadetud enne käesoleva määruse jõustumiskuupäeva.
Artikkel 4
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. juuni 2013

Labels: 0
3
17